Trideset godina hrvatske neovisnosti

Narod, koji se još u 7. stoljeću naselio na prostor između Drave i Jadrana, sve do devedesetih godina 20. stoljeća pripadao je tuđoj vlasti u državnim zajednicama. Imati vlastitu državu, slobodnu, neovisnu i suverenu, san je koji su Hrvati, narod vatrenog srca i neuništivog duha, pretvorili u javu.

Hrvatsku se u povijesti tretiralo kao nemoćnu jedinicu kojom su kroz stoljeća vladali tuđi vladari, a svi su oni provodili reforme kojima se ostvarivalo slabljenje Hrvatske uz istovremeni doprinos jačanju moćnijih od nas. Stagnacija razvoja hrvatskoga gospodarstva, kulture i književnosti osobito se osjetila u sklopu Austro-Ugarske Monarhije kad je današnji hrvatski teritorij bio podijeljen između te dvije ravnopravne države, što je onemogućilo teritorijalnu cjelovitost, bitnu za suverenitet. Pomoć u sprečavanju talijanskog zauzimanja hrvatske obale, ali i boljeg položaja te konačnog napretka, Hrvati su pokušali pronaći u raskidu državnih veza s Austro-Ugarskom Monarhijom te ujedinjenju sa Srbijom i Crnom Gorom u Kraljevinu SHS. Težnju hrvatskoga naroda za poboljšanjem vlastitog položaja, a na kraju i stvaranjem vlastite države, bilo je nemoguće svladati, pa čak i kontrolirati. Hrvatski narodni preporod razdoblje je intenzivne integracije hrvatskoga naroda u kojem aktivno djeluju hrvatski političari i pjesnici. Hrvatski su književnici budnicama sudjelovali u buđenju nacionalne svijesti hrvatskoga naroda. Godine 1835. Antun Mihanović napisao je pjesmu „Horvatska domovina“ koja je kasnije postala osnovicom današnje hrvatske himne „Lijepa naša domovino“, koju je uglazbio Josip Runjanin, a koja se koristi u svečanim prilikama za predstavljanje hrvatskoga naroda. Želja za ravnopravnim položajem svake države u Kraljevini SHS, ostala je samo na papiru, no ni to nije natjeralo Hrvatsku da se preda u ostvarenju svojih nauma. Osvrćući se na povijesno pravo hrvatskog naroda na državnu suverenost, Hrvati su težili odcjepljenju od bilo kakvog državnog saveza i ostvarenju vlastite države na temelju pravnoga, državnoga i povijesnog prava hrvatskog naroda. Vrhunac te silne želje očituje se u organiziranju prvih demokratskih izbora, novom Ustavu Republike Hrvatske, Božićnom Ustavu, proglašenom 22. prosinca 1990. godine, temeljnom zakonu i najvažnijem dokumentu iz kojeg proizlaze naša sloboda, neovisnost, suverenost i sva naša građanska prava. Motiviranost za stvaranje države jasno je vidljiva pobjedom u Domovinskom ratu, čime je hrvatski narod dokazao svoju moć i spremnost za formiranje države u kojoj će vlast pripadati odanom i discipliniranom narodu. Ustavnom odlukom Sabora Republike Hrvatske o suverenosti i samostalnosti Republike Hrvatske, donesenom 25. lipnja 1991. godine, Hrvatska se proglašava suverenom i samostalnom državom čime ujedno započinje i njezino razdruživanje od drugih republika Socijalističke Federativne Republike Jugoslavije te pozivanje na međunarodno priznanje. Osnivanju Republike Hrvatske uvelike su doprinijeli zastupnici Hrvatskoga sabora, našega predstavničkog tijela i nositelja zakonodavne vlasti, doma demokracije i ljudskih prava, koji su predstavljali i branili ideje čitavog naroda. Prvi Ustav neovisne Republike Hrvatske mijenjao se ukupno pet puta, a ta aktualnost legislativa dokazuje angažiranost državnog tijela kojom se nastoji poboljšati trenutne društvene uvjete, čija je primarna karakteristika poštivanje ljudskih i građanskih prava. Kao kolijevka zajedništva, između rijeka, planinskih i gorskih masiva, smjestila se Lijepa Naša.

Hrvatska se iz blata zlatna uzdigla, svojom upornošću, željom i međusobnom suradnjom oduprla se gospodarski jačim državama te sad ponosno stoji na drhtavom tlu, nadajući se da je ono neće iznevjeriti. Zadovoljstvo je već 30 godina motriti Republiku Hrvatsku obavijenu zlatnim žitom, zaštićenu gorama i okruženu Jadranskim morem. Da se riječi prvog predsjednika Sabora: „Rođena je država Hrvatska. Neka joj je dug i sretan život“, nikad ne zaborave, nek' je djece što ljube tlo po kojem hodaju, odraslih koji za nju služe i starih koji narodne priče o zajedništvu pamte jer tad će živjeti i ona – hrabra, radosna i prekrasna država Hrvatska.

Tia Brezovec, 4.c

Prva gimnazija Varaždin